# Rutine for tverrfaglig team barnehage

Alle barnehager i Lillehammer kommune er tilknyttet et tverrfaglig team. Teamene skal være et supplement til det tverrfaglige arbeidet som allerede foregår i barnehagene. Teamene skal drøfte problemstillinger og enkeltsaker, tilby tverrfaglig veiledning/rådgiving, samt fordele ansvar og oppgaver som oppfølging av drøftingen.

## Målsetting

Gjennom forpliktende tverrfaglig samarbeid skal man komme fram til bistand og tiltak for å:

* Fange opp og vurdere behov for innsats så tidlig som mulig
* Sørge for at barn, foreldre og barnehagemiljø får nødvendig hjelp og oppfølging
* Finne riktige og helhetlig sammensatte tiltak

## Eierskap og sammensetning

Teamene driftes og ledes av barnehagestyrer. Deltakere i teamet:

* Helsestasjon v/ sped- og småbarnsteam
* Helsestasjon v/ fysio/ergo
* PPT v/ veiledningsteam barnehage
* Barnevernstjenesten

Ved behov/ aktuelle saker kan LLS og/ eller flyktningehelsetjenesten innkalles.

Teamene har fast navngitt sammensetning i hver enkelt barnehage. Barnehagestyrer vurderer hvem av barnehagens ansatte som deltar i teamet/ presenterer saken.

Det bør tilstrebes samtykke fra foresatte og evt. deltakelse i tverrfaglig team. Det er imidlertid anledning til anonyme drøftinger, eventuelt i forkant av en senere drøfting med samtykke.

## Hyppighet

Teamene møtes etter en fast oppsatt plan, fastlagt for et barnehageår om gangen. Barnehagestyrere har ansvar for å sikre at ped.lederes arbeidstid sammenfaller med møtetidspunktene. Møteplan settes opp i fagavdelingen. Fagavdelingen har ansvar for å ferdigstille planen i god tid og i dialog med barnehagestyrere, evt. TO-ledere.

Tverrfaglig team settes opp ca hver andre måned for store barnehager (> 70 barn), en gang i halvåret for små barnehager (< 20 barn) og en gang pr. kvartal for mellomstore barnehager (20 – 70 barn). Det settes av halvannen time som anslagsvis kan gi plass til to drøftinger pr.møte.

## Hvem kan henvende seg til de tverrfaglige teamene?

* Alle ansatte som arbeider med barn i barnehagen kan rette henvendelse til sitt tverrfaglige team gjennom barnehagestyrer.
* Alle teamets deltakere kan melde inn problemstillinger til barnehagestyrer med forespørsel om saken er hensiktsmessig å drøfte i tverrfaglig team.
* Familier kan henvende seg til teamet gjennom barnehagestyrer eller andre deltakere som bringer dette videre til barnehagestyrer.

## Hvilke problemstillinger kan drøftes i tverrfaglig team?

Tverrfaglige team skal være et «lavterskeltilbud». Alle henvendelser hvor det antas at en tverrfaglig drøfting er hensiktsmessig, er aktuelle. For eksempel:

* Helseproblematikk, psykiske og fysiske utfordringer, kosthold, søvn, stress
* Manglende mestringsopplevelser, manglende oppmerksomhet, språkvansker, motoriske
* vansker.
* Egenomsorg, atferd, manglende impulskontroll.
* Utfordrende barnehagemiljø, sosiale relasjoner og mobbing
* Udefinerbare bekymringer rundt enkeltbarn eller barnehagemiljø
* Vurdering av evt. bistand, hvor kan man få hjelp?

## Hva skal ikke drøftes i tverrfaglige team?

* Kjente problemstillinger rundt enkeltbarn som allerede har hjelpetjenester, IP eller

ansvarsgruppe. Her skal allerede etablert samarbeid benyttes. Ved nye problemstillinger

rundt barnet må drøftingen skje i samsvar med etablerte tiltak og/eller tjenester.

* Bekymringsmeldinger til barnevern som er akutte eller det er åpenbart at det foreligger

meldeplikt til barnevernstjenesten.

* **NB: Vold og overgrep skal meldes direkte til barnevern og/eller politi uten at foresatte informeres.**

## Hva gjør tverrfaglige team?

Tverrfaglige team skal drøfte saken med utgangspunkt i pedagogisk analyse (PA-modell).

Teamet skal utforske problemstillingen, og så langt det er mulig i møtet veilede og gi råd om hvordan utfordringene best kan forstås og evt. håndteres på lavest mulig nivå, enten i barnehagen eller på andre arenaer. Teamene skal vurdere hvordan andre tjenesteområder kan/ bør bidra for å bistå barnet og/ eller foreldrene.

Se også oppfølging av tverrfaglige team i barnehage.

## Hvordan gjennomføres møter i tverrfaglig team?

* Barnehagestyrer innkaller til tverrfaglig team ca 1 uke i forkant av møte med en kort agenda; antall saker, type problemstilling, foreldredeltakelse el.l.
* Barnehagestyrer er møteleder og skriver referat.
* Barnehagestyrer/ ped.leder legger frem problemstillingen med tilstrekkelig informasjon.
* På bakgrunn av nevnte problemstilling gjennomføres en analyse med utgangspunkt i PA-modellen og tverrfaglig drøfting med målsetting om råd/veiledning og forslag til tiltak.
* Ved drøftinger med samtykke skal samtykkeerklæring og referat/PA-analyse knyttet til den konkrete saken legges i barnets mappe i barnehagen, eller arkiveres i journalsystemet til den som har tatt opp saken.
* NN-saker og generelle problemstillinger bør refereres kort og slike referater skal ikke inneholde sensitive opplysninger/ personopplysninger. Referatene oppbevares i barnehagen.
* Etter tverrfaglig drøfting har barnehagen fortsatt ansvar for oppfølging av saken og er ansvarlig for koordinering av tiltakene dersom flere tjenesteområder skal bistå. Dette gjelder dersom ikke annet er avtalt og med unntak av saker der barnevernet har besluttet å sette inn tiltak. Da vil saken gå over i ordinært samarbeid og det vil som hovedregel være naturlig at barnevernet koordinerer innsatsen.
* En sak som utløser tiltak og tjenester over tid vil ikke lenger være aktuell for tverrfaglig team etter et oppfølgingsmøte. Denne saken skal da ivaretas i ordinært samarbeid med aktuelle kontaktpersoner i de ulike tjenestene.

Se også tips til god møtestruktur for tverrfaglige team i barnehage.

Samtykkeskjema til tverrfaglig samarbeid: <https://www.lillehammer.kommune.no/helse-lillehammer.455894.no.html>

Se mal for PA-analyse.

Se flytskjema for saksgang tverrfaglig team barnehage.

Se også rutine for håndtering av bekymring for barn og unge <https://www.lillehammer.kommune.no/ved-bekymring-for-barnunge.6088507-456022.html>